แรงเก็งกำไรหุ้นเปิดเมืองดัน SET ปิดบวก 4 จุด ลุ้นพรุ่งนี้ไปต่อ แนวต้าน 1,660
SET ปิดบวก 4 จุด รับแรงเก็งกำไรหุ้นกลาง-เล็กธีมเปิดเมือง สำหรับแนวโน้มวันพรุ่งนี้คาดตลาดน่าฟื้นตัวและมีทิศทางเป็นบวกต่อไปได้ ให้แนวรับ 1,615-1,620 จุด แนวต้าน 1,643-1,660 จุด
15 ก.ย. 2564

นายกิจพล ไพรไพศาลกิจ ผู้อำนวยการฝ่ายวิเคราะห์หลักทรัพย์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยวันนี้แกว่งตัวบวกลบไม่มากจากบรรยากาศตลาดหุ้นเอเชียกดดัน แม้ว่าประเด็นเงินเฟ้อสหรัฐเป็นบวก แต่ตัวเลขเศรษฐกิจของจีนมีสัญญาณชะลอตัว ทำให้กังวลผลกระทบต่อเศรษฐกิจโดยรวมของเอเชีย
ขณะที่บรรยากาศการเก็งกำไรหุ้นขนาดกลางและเล็กธีมเปิดเมืองยังดีพอสมควร แต่ก็ได้รับอิทธิพลด้านลบจากหุ้นขนาดใหญ่ที่มีกระแสข่าวว่าตลาดหลักทรัพย์แห่งประเทศไทย(ตลท.) จะออกมาตรการดูแลหุ้นฟรีโฟลตต่ำ เช่น DELTA, INTUCH, MAKRO, LHFG อย่างไรก็ตามหุ้นกลุ่มนี้ได้ปรับตัวลงไปมากเมื่อ 2 วันที่ผ่านมาทำให้วันนี้ปรับลงไม่มากแล้ว
ส่วนประเด็นการเมืองที่มีกระแสข่าวลือยุบสภาไม่ค่อยมีผลต่อการลงทุนมากนัก เพราะมองว่าอำนาจการยุบสภาอยู่ที่ตัวนายกรัฐมนตรี ซึ่งคาดว่าน่าจะอยู่ต่อจนครบวาระ แต่อาจจะกระทบหุ้นบางกลุ่ม เช่น กลุ่มธุรกิจสัมปทาน กลุ่มงานประมูล เพราะอาจมีการเปลี่ยนแปลงการจัดการผลประโยชน์ และเกิดความล่าข้าในการประมูล
สำหรับแนวโน้มวันพรุ่งนี้ คาดตลาดน่าฟื้นตัวและมีทิศทางเป็นบวกต่อไปได้ ให้แนวรับ 1,615-1,620 จุด แนวต้าน 1,643-1,660 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT มูลค่าการซื้อขาย 2,322.20 ล้านบาท ปิดที่ 39.00 บาท ราคาไม่เปลี่ยนแปลง
DELTA มูลค่าการซื้อขาย 2,209.13 ล้านบาท ปิดที่ 574.00 บาท ลดลง 8.00 บาท
INTUCH มูลค่าการซื้อขาย 2,108.94 ล้านบาท ปิดที่ 82.25 บาท เพิ่มขึ้น 4.50 บาท
AOT มูลค่าการซื้อขาย 1,967.50 ล้านบาท ปิดที่ 61.75 บาท ลดลง 0.50 บาท
CPALL มูลค่าการซื้อขาย 1,762.36 ล้านบาท ปิดที่ 63.25 บาท เพิ่มขึ้น 1.00 บาท
 
 